Oikeusministeriö
oikeusministerio@om.fi

Lausuntopyyntönne 21.12.2010
Adoptiolainsäädännön uudistaminen

Vähemmistövaltuutettu kiittää saamastaan lausuntopyynnöstä. 

Vähemmistövaltuutetun toimialana on etnisen syrjinnän ehkäisy, hyvien etnisten suhteiden edistäminen, etnisten vähemmistöjen sekä ulkomaalaisten aseman ja oikeuksien turvaaminen, samoin kuin etnisen syrjimättömyyden periaatteen valvonta. Vähemmistövaltuutettu toimii myös kansallisena ihmiskaupparaportoijana (Laki vähemmistövaltuutetusta ja syrjintälautakunnasta 1 §, 1109/2008).

Vähemmistövaltuutettu ei anna erillistä lausuntoa työryhmänmietinnöstä. Työryhmän esitys ei sisällä ehdotuksia, joilla olisi vaikutuksia nimenomaan etnisten vähemmistöjen tai ulkomaalaisten asemaan. Vähemmistövaltuutettu haluaa kuitenkin kiinnittää huomiota kahteen sen asiakastyössä esiin nousseeseen adoptioon liittyvää asiaan. 

Vähemmistövaltuutettuun on otettu yhteyttä tilanteessa, jossa samaa sukupuolta olevat Suomen kansalainen ja ulkomaan kansalainen ovat ulkomailla yhdessä adoptoineet lapsen. Yhteyttä ottaneet henkilöt eivät ole voineet vahvistaa tällaista yhteistä adoptiota Suomessa. Tästä on lisäksi seurannut, että lapsi joutuu erikseen hakemaan lupaa oleskella Suomessa. 

Vähemmistövaltuutettu katsoo, että myös Suomessa tulisi mahdollistaa rekisteröityjen parien yhteinen adoptio. Tällaiselle lainsäädäntömuutokselle on perus- ja ihmisoikeuksien näkökulmasta vahvoja perusteita. Vähemmistövaltuutettu pitääkin valitettavana, että tämä asia on ollut työryhmän tehtävänannon ulkopuolella. 

Vähemmistövaltuutettu on useissa yhteyksissä tuonut esiin yhteiskunnassa esiintyvää rasismia mikä osittain kohdistuu myös ulkomailta adoptoituihin lapsiin. Selvitysten mukaan valtaväestöstä poikkeavat lapset joutuvat usein nimittelyn tai kiusaamisen kohteeksi alkuperänsä takia. 

Valtuutettu toivoo, että oikeusministeriössä selvitettäisiin mahdollisuuksia puuttua nimenomaan arkipäivässä ihmisten kohtaamaan rasistiseen loukkaamisen kuten esimerkiksi rasistiseen huuteluun tai epäasialliseen käyttäytymiseen vaikkapa taloyhtiön pihalla. Vähemmistövaltuutettu on aiemminkin tuonut esiin, että yhtenä lainsäädäntömallina tulisi arvioida esimerkiksi Isossa-Britanniassa käytössä olevaa Protection from Harassment Act -lainsäädäntöä (1997), jolla valtuutetun käsityksen mukaan on pystytty puuttumaan myös yksittäisten ihmisten väliseen rasistiseen toimintaan. 

Vähemmistövaltuutettu	Eva Biaudet

Toimistopäällikkö	Rainer Hiltunen